3. számú függelék a /2025. számú Veszprém VMKI igazgatói intézkedés mellékletéhez

**ADATKEZELÉSI TÁJÉKOZTATÓ**

**A Veszprém Vármegyei Katasztrófavédelmi Igazgatóság által alkalmazott kamerás
megfigyelésről**

A Veszprém Vármegyei Katasztrófavédelmi Igazgatóság kamerás megfigyelőrendszert üzemeltet. A kamerás megfigyelőrendszer üzemeltetése során személyes adatok kezelésére kerül sor.

A fentiekre tekintettel a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről szóló (EU) 2016/679 európai parlamenti és tanácsi rendelet (a továbbiakban: GDPR) 14. cikke alapján a személyes adatok tekintetében az adatkezelő az érintettek tájékoztatására köteles.

**Az adatkezelő megnevezése:** Veszprém Vármegyei Katasztrófavédelmi Igazgatóság (a továbbiakban: Veszprém VMKI)

**Székhelye:** 8200 Veszprém, Dózsa György utca 31.

**Telefonszáma:** 06-88-620-800

**Elektronikus levélcíme:** veszprem.mki.@katved.gov.hu

**Adatvédelmi probléma vagy joggyakorlás kapcsán kihez fordulhat az érintett?**

A Veszprém VMKI adatvédelmi tisztviselője: (adatvédelmi kérdések, problémák,
jogalkalmazás) dr. Lóderer Éva tű. őrnagy, elérhetősége: 06-88-620-800

**A Veszprém VMKI az alábbi objektumaiban térfigyelő kamerarendszert működtet:**

• 8200 Veszprém, Dózsa György utca 31. 24 db
• 8400 Ajka, Liliom u. 10/b. 4 db
• 8500 Pápa, Major u. 20. 8 db
• 8184 Balatonfűzfő, Bugyogóforrás u. 2. 4 db

• 8229 Csopak, Kishegyi út 18. 1 db

Kamera üzemel – zárt láncú hálózatban

A Veszprém VMKI a készenléti szerekben és az erre kijelölt személyautókban fedélzeti menetrögzítő kamerát működtet a Veszprém VMKI hatályos kamerás megfigyelőrendszerének üzemeltetéséről és az ezzel kapcsolatos adatkezelésről szóló szabályzatban rögzítettek szerint. A kamera nem folyamatosan rögzít, az adatkezelés célja az élet-és vagyonvédelem, valamint egy közúti baleset bekövetkezésekor történő bizonyítékgyűjtés.

**Kezelt adatok köre:** A kamerás megfigyelőrendszer által megfigyelt területre belépő személy képmását, mozgását, magatartását és a belépés időpontját érinti. A megfigyelés során olyan minőségű felvételek készülnek és kerülnek rögzítésre, amelyek lehetővé teszik az érintettek egyedi azonosítását, ezért személyes adatnak minősülnek. Felhasználás esetén személyes adatnak tekinthető a kamerák által rögzített érintett magatartása is, mint érintettre vonatkozó következtetés.

**Adatkezelés célja:** A Veszprém VMKI helyiségekben, objektumokon elhelyezésre került vagyontárgyak védelme, az objektumokban folyó a közös adatkezelőkre ruházott közhatalmi jogosítvány gyakorlásának keretében végzett feladatok végrehajtásának zavartalan biztosítása, a készenléti járművek akadálytalan kihajtása, a szakfelszerelések és egyéb vagyontárgyak feladatellátáshoz szükséges rendelkezésre állásának biztosítása, a feladatok ellátásához szükséges infrastruktúra védelme, a minősített és bizalmas adatok védelme, az épületébe történő be- és kilépés rendjének ellenőrzése, az illetéktelen belépés megakadályozása és bent tartózkodás megelőzése, a jogsértések észlelése, a jogsértő cselekmények megelőzése vagy bizonyítása. Az infrastruktúra védelme érdekében cél a jogsértések észlelése, az elkövető tettenérése, a jogsértő cselekmények megelőzése, az esetlegesen szükségessé váló munkáltatói intézkedés vagy nyomozati cselekmények eredményességének elősegítése bizonyítékok rendelkezésre bocsátása útján. Az adatkezelő a nemzeti vagyon körébe tartozó, vagyonkezelésében lévő vagyontárgyak állagának megóvása, eltulajdonításuk megakadályozása, amennyiben mégis bekövetkeznének, az elkövető kilétének megállapítása.

**Adatkezelés jogalapja:** Az adatkezelő az adatkezelést az adatkezelőre ruházott közhatalmi jogosítvány gyakorlásának keretében végzett feladat végrehajtása érdekében a GDPR 6. cikk (1) bekezdés f) pontja alapján végzi. Az adatkezelés jogalapja tagállami jogban a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 79/A. §-a.

Az állománytagok szolgálatteljesítésével összefüggő magatartása esetén a rendvédelmi feladatokat ellátó szervek hivatásos állományának szolgálati jogviszonyáról szóló 2015. évi XLII. törvény 104. § (1) bekezdése.

**Adattovábbítás lehetősége:** Bíróság vagy más hatóság megkeresésére a felvételt, valamint más személyes adatot a megkeresett adatkezelő a bíróságnak vagy a hatóságnak haladéktalanul meg kell küldeni. Amennyiben a bíróság vagy hatóság a megsemmisítés mellőzését kérte, azonban megkeresés megküldésére harminc napon belül nem kerül sor, a felvételt, valamint más személyes adatot a Veszprém VMKI megsemmisíti, illetve törli.

**Adatkezeléssel érintettek köre:** Az adatkezelés a kamerás megfigyelőrendszer által megfigyelt területre belépőket, és ott tartózkodókat érinti.

**Adattárolás ideje:** Az adatkezelési idő a rögzítéstől számított 30 nap, kivéve, ha a rögzített képfelvételt, valamint más személyes adatot bírósági vagy más hatósági eljárásban bizonyítékként felhasználják. Amennyiben jogát vagy jogos érdekét a felvétel rögzítése érinti, 8 napon belül kérheti, hogy a felvételt a Veszprém VMKI a felvétel továbbításáig, de legfeljebb harminc napig ne törölje. Céltól eltérő adatkezelésre nem kerül sor. A Veszprém VMKI az adatkezelés során adatfeldolgozót nem vesz igénybe.

**Adatbiztonsági intézkedések:** A Veszprém VMKI az informatikai rendszerek működtetése során a szükséges jogosultságkezelési, belső szervezési és technikai megoldásokkal biztosítja, hogy adatok illetéktelen személyek birtokába ne juthassanak, illetéktelen személyek az adatokat ne tudják törölni, kimenteni a rendszerből, vagy módosítani.

Az esetleges adatvédelmi incidensekről nyilvántartást vezetünk, amennyiben szükséges, a felmerülő incidensekről tájékoztatjuk az érintettet.

Az Üzemeltető a kamerával történő megfigyelést az emberi méltóság tiszteletben tartásával alkalmazza, így nem történik megfigyelés olyan helyeken (pl. mosdó, pihenőidő megfigyelése), ahol a kamerarendszer használata az emberi méltóságot sértheti.

A képfelvételek megtekintésére szolgáló eszközök úgy kerülnek használatra, hogy a képfelvételek sugárzása alatt azokat az adatkezelő személyén kívül más személy ne láthassa, illetéktelen személyek ahhoz hozzá ne férhessenek.

A megfigyelést és a tárolt képfelvételek visszanézését kizárólag a jogsértő cselekmények kiszűrése, az azok megszüntetéséhez szükséges intézkedések kezdeményezése céljából végezhetik. A kamerák által sugárzott képekről a felvételeket zárt hálózaton keresztül egy számítógép és DVR céleszközök rögzítik, ezeken kívül a képekről más eszközzel felvételt készíteni nem lehet.

A Veszprém VMKI a felvételeket helyileg tárolja. Az adatok megismerésére jogosultak köre korlátozott, betekintés csak indokolt esetben valósulhat meg.

**A kamerafelvétellel kapcsolatban az érintettet megilleti** a hozzáféréshez, korlátozáshoz, tiltakozáshoz, valamint a Nemzeti Adatvédelmi és Információszabadság Hatóság előtti panasz joga.

Amennyiben az általa kezdeményezett eljárás nem vezetett eredményre, az Infotv. 52. § alapján a Nemzeti Adatvédelmi és Információszabadság Hatóságnál bejelentést tehet, továbbá az Infotv. 22. § szerint, valamint a polgári törvénykönyvről szóló 2013. évi V. törvény Második Könyvének III. része alapján akár a lakóhelye szerint illetékes törvényszékhez is
fordulhat.

A Nemzeti Adatvédelmi és Információszabadság Hatóság elérhetősége:
Postacím: 1363 Budapest, Pf. 9.
Telefon: +36 (1) 391-1400
Elektronikus postacím: ugyfelszolgalat@naih.hu
Honlap: www.naih.hu